Groot kommer oor staking by myne | Netwerk24
Deur Elvira Wood 22 Februarie 2019 13:38
Lede van die vakbond Amcu tydens ’n vorige staking oor lone.Foto: Argief
Die Mineraleraad van Suid-Afrika (vroeër die Kamer van Mynwese) sê Amcu het reeds kennisgewings aan 15 van sy lede gestuur dat hy beplan om van die nagskof af op 28 Februarie te staak.
Die staking sal waarskynlik tot 7 Maart duur.
Amcu is die josie in vir Sibanye-Stillwater wat beplan om tot 5 870 mense – 9,6% van die maatskappy se arbeidsmag – en 800 kontrakteurs af te lê.
Die maatskappy sê oorlegpleging met vakbonde het reeds amptelik begin ingevolge art. 189A van die Wet op Arbeidsverhoudinge.
Neal Froneman, uitvoerende hoof van Sibanye-Stillwater, het op 14 Februarie gesê die maatskappy verstaan die pleidooi van sy werkers, maar herstrukturering raak nou noodsaaklik, ook om die poste van werkers by die groep as geheel te beskerm.
Roger Baxter, uitvoerende hoof van die Mineraleraad, sê die sektor kan nie so ’n enorme staking bekostig nie.
Hy sê dit gaan sy verstand te bowe dat Amcu ’n uitgebreide staking van stapel stuur wanneer dit die hele sektor se voortbestaan in gevaar stel.
Die raad sê sy statistieke wys:
71% van goudmyngroepe het in 2018 óf ’n verlies gely óf was reeds marginaal, terwyl meer as 50% van myne wat platinumgroepmetale produseer verliese ly; en
Die getal poste in die goudsektor het sedert 2007 met bykans 40% gedaal. Net sedert 2017 het dit met 10% gedaal.
Max du Preez, politieke kommentator en redakteur van die pas herleefde Vrye Weekblad, het Vrydagoggend gesê hy dink nie Suid-Afrikaners besef hoe groot die nadelige invloed van dié sekondêre stakings vir die land se ekonomie kan wees nie.
Du Preez het aan ’n paneelbespreking oor die onlangse begroting deelgeneem wat deur PwC in Sandton, Johannesburg, gehou is.
Hy stem saam met die Mineraleraad en sê nie die myne óf die land se ekonomie kan ’n langdurige staking bekostig nie.
Meer oor: Mineraleraad Van Suid-Afrika | Lonmin | Amcu | Sibanye | Max Du Preez | Roger Baxter | Mynbedryf | Mynbou | Stakings